“Islohotlarga daxldorlik hissini shakllantirishda ma'naviyatning o‘rni” mavzuida tadbir bo‘lib o‘tdi

Bugun, 21 dekabr kuni Respublika “Ma'naviyat va ma'rifat” markazi, “O‘zbekkino” milliy agentligi hamda Toshkent to‘qimachilik va yengil sanoat instituti madaniyat saroyida “Fuqarolarning islohotlarga daxldorlik hissini shakllantirishda ma'naviyatning o‘rni” mavzuida tadbir o‘tkazildi. Unda tarix fanlari doktori, professor Abduxalil Mavrulov, Respublika “Ma'naviyat va ma'rifat markazi rahbari birinchi o‘rinbosari Muhammadjon Quronov, “O‘zbekkino”Milliy agentligi bosh direktori Furqat Zokirov hamda O‘zbekistonda xizmat ko‘rsatgan madaniyat xodimi, kinorejissyor Hilol Nasimov va institut talaba yoshlari ishtirok etishdi. 

Tadbirda bilimli ma'naviyatli avlod taraqqiyot kafolati, ma'naviy sohadagi islohotlar va ularning yoshlar tafakkuriga ta'siri va bugungi o‘zbek kinosidagi islohotlar talqini hamda zamon qahramoni masalalari haqida fikr-mulohazalar bildirildi. 
Xususan, “O‘zbekkino” Milliy agentligi buyurtmasiga ko‘ra, “Vatan” kinostudiyasi tomonidan Zulfiya Yunusova hamda Iqbol Mirzo ssenariysi asosida Hilol Nasimov rejissyorligida suratga olingan “Hayot” badiiy filmi va uning ma'naviy ruhiyatga boyligi shuningdek, har qanday tomoshabinning e'tiborini tortishi e'tirof etildi.  
Tadbir jarayonida institutning iqtidorli talaba yoshlariga kitob va esdalik sovg‘alar berildi va talabalar uchun “Hayot” badiiy filmi namoyish etildi.